Ny DiCaprio-dokumentar med NILU-forsker på rollelisten har premiere på Filmfestivalen i Cannes 2019

**Dokumentarfilmen ICE ON FIRE fokuserer på forskningen som ligger bak dagens klimavitenskap. Forskere fra NILU og CAGE er med i filmen, produsert og fortalt av Oscar®-vinneren Leonardo DiCaprio.**

ICE ON FIRE er regissert av Leila Conners og har premiere onsdag 22. mai på Filmfestivalen i Cannes, og på HBO 11. juni.

– Mine partnere og jeg ønsket å lage ICE ON FIRE for å gi en stemme til forskerne som jobber utrettelig hver dag, i kampen mot klimaendringene, sier produsent og forteller Leonardo DiCaprio.

**Løfter fram banebrytende arktisk vitenskap**

Noen av forskerne som medvirker i ICE ON FIRE kommer fra NILU – Norsk institutt for luftforskning ved Kjeller utenfor Oslo og UiT – Norges arktiske universitet i Tromsø. Filmteamet besøkte Centre for Arctic Gas Hydrate Environment and Climate, CAGE, for å sette søkelyset på forskning på en potensielt svært globalt viktig klimagass: Metan.

Metan er en drivhusgass langt sterkere som CO2, med en levetid i atmosfæren på rundt 10 år. Store mengder metan ligger lagret under havbunnen i form av såkalte metanhydrater, en isliknende substans. Hvis bare litt av metanet som er lagret i disse arktiske metanlagrene brått skulle slippe ut i atmosfæren, kan det endre jordas atmosfæriske sammensetning og sette fart på global oppvarming og havnivåstigning.

Seniorforsker Cathrine Lund Myhre ved NILU ble invitert til å være med i filmen av CAGE, på bakgrunn av samarbeidet om prosjektet MOCA – Methane Emissions from the Arctic Ocean to the Atmosphere: Present and Future Climate Effects.

Lund Myhre arbeider hovedsakelig med forståelse for atmosfærisk sammensetning og -forandring, og forklarer at metankilder kan være både naturlige og en følge av menneskelig aktivitet.

– En stor del av metanet skriver seg fra naturlige kilder som er sårbare for klimaendringer, sier hun. – Å begrense eller kontrollere disse er utenfor vår kontroll, så det eneste vi kan gjøre i forhold til disse kildene er å unngå at den globale gjennomsnittstemperaturen stiger. Vi trenger dessuten mer kunnskap om disse utslippene, hvor kraftige de er og hvordan de reagerer på klimaendringer. Samtidig skriver de fleste – rundt 60% – av dagens metanutslipp seg fra menneskelige aktiviteter, og disse kan kontrolleres.

– Isdekkene på planeten vår er enormt sårbare for klimaendringer, og de styrer komplekse systemer for metanutslipp, sier CAGE-direktør Karin Andreassen. – Vi ønsker alle initiativer som kan kaste lys over den spesifikke forskningen vi gjør velkommen, fordi det er en del av den globale samtalen vi alle må bidra til.

**ICE ON FIRE gransker løsninger og bærer med seg håp**

– Vi ønsket å lage en film som skildrer jordas skjønnhet, samtidig som vi fremhever nødvendige tiltak på tvers av fornybar energi og karbonfiksering sier DiCaprio. Han fortsetter; Denne filmen gjør mer enn å vise hva som står på spill hvis vi fortsetter på en kurs av passivitet og selvtilfredshet – den viser hvordan vi ved hjelp av dedikerte forskere kan kjempe tilbake. Jeg håper publikum vil bli inspirert til å selv iverksette tiltak for å beskytte vår vakre planet.

Filmen gir et innblikk i innovasjoner som tar sikte på å redusere karbon i atmosfæren, noe som kan bane vei for å dempe den globale temperaturstigningen og dermed være til fordel for alt liv på planetens.

– Å stå foran et filmkamera er ikke hverdagskost for meg, sier Cathrine Lund Myhre, – men det er viktig å formidle kunnskap om rollen metan spiller i klimaendringene, og det vi ser i Arktis. Jeg er veldig glad vi fikk denne muligheten til å nå ut via ICE ON FIRE.

**Overvåkning, observasjoner og modellering er avgjørende for fremtiden**

De arktiske områdene er utfordrende, og forskningen er både tidkrevende og dyr. Gode observasjoner og studier som belyser karbonsyklus er imidlertid fortsatt helt nødvendig for å forstå klimasystemet.

– Det er helt avgjørende at vi forstår metankildene, og forholdet mellom naturlige og menneskeskapte endringer i dem, sier Lund Myhre. – Den økningen i atmosfæren vi ser nå, ser ikke ut til å utelukkende kunne forklares ved utslipp fra menneskelig aktivitet. Endringer i naturlige systemer er vanskeligere å forutsi, og svært vanskelige å kontrollere, så vi må handle mens vi ennå kan.

----------------------------------------------

Kontakt:

Norske forskere som medvirker i filmen:

Cathrine Lund Myhre:

Seniorforsker ved NILU – Norsk institutt for luftforskning. Prosjektleder for MOCA-prosjektet og for det norske overvåkningsprogrammet for klimagasser.

Kontakt: clm@nilu.no

Jürgen Mienert:

Professor, CAGE, UiT – Norges arktiske universitet.

Kontakt: jurgen.mienert@uit.no

Pavel Serov

Forsker, CAGE, UiT – Norges arktiske universitet.

Kontakt: pavel.russerov@uit.no

Tlf. +4799867350

------------------------------------

Dokumentarfilmen ICE ON FIRE: Produsert av Oscar®-vinner Leonardo DiCaprio, George DiCaprio and Mathew Schmid, og regissert av Leila Conners. Filmen har sin verdenspremiere på Filmfestivalen i Cannes 2019, som del av det offisielle utvalget, onsdag 22. mai. ICE ON FIRE lanseres eksklusivt på HBO 11. juni.

ICE ON FIRE viser gjennom storslagne bilder en klode verdt å redde. Med opptak fra hele verden, fra Norge til Alaska, Island til Colorado, Sveits til Costa Rica til Connecticut, byr filmen på førstehåndsberetninger fra menneskene i forkant av klimakrisen; forskere, bønder, innovatører og andre.

--------------------------------------------------

NILU ledet prosjektet MOCA – M*ethane Emissions from the Arctic Ocean to the Atmosphere: Present and Future Climate Effects*, som ble finansiert av Norges forskningsråd. NILU og CAGE la grunnlaget for nytt og avgjørende samarbeid i MOCA.

CAGE er et norsk senter for fremragende forskning (SFF), finansiert av Norges forskningsråd gjennom prosjektnummer 223259 for tiårs perioden 2013-2023.